મેં પૂછ્યું. એનો જવાબ એમણે ટૂંકાવ્યો; ‘ઈનામ-અકરામ-માનની વાતો પણ અનેક છે. પણ એમાં આપણું હીર ટકાવવાની વાત ક્યાંથી આવે ? ક્યાંક ઝઝૂમવું પડે, ક્યાંક રમવું પડે, રમાડવા પડે, ક્યાંક હાથ મિલાવવા પડે. ક્યાંક હાથ ઉગામવા પડે. આવી બધી વાતોમાં હોય છે કસોટી. પારકા પરદેશમાં ક્યાંક લોકો જાતજાતની માગણી મૂકે. તો ક્યારેક આપણા જ દેશમાં આપણા હરીફ યા દુશ્મન આપણને જમીનદોસ્ત કરવા જાતજાતના કારસા કરે. મને તો પાંત્રીસ વરસની મારી જાદુગરની કેરિયરમાં આવા પાંચસો અનુભવ થયા. કેટલા કહું ?કેટલા ન કહું ?’